google/wiki40b huggingface dataset:
Kvarven fort

Bygging

Mot slutten av 1800-tallet ble forholdet mellom de to landene i unionen mellom Norge og Sverige stadig kjøligere. Nordmennene var misfornøyde og ønsket uavhengighet. I forberedelse til en eventuell voldelig oppløsning av unionen, ble penger bevilget til et nytt kystforsvar i Norge. I Bergen ble Bergen befestninger med flere fort bygget for å beskytte havnen og marineinstallasjonene på Marineholmen og Wallemsviken fra svenske angrep fra sjøen. Kvarven fort var ett av disse, sammen med Hellen fort og batteriene i Sandviken. 
Bygging av Kvarven fort begynte i 1895. Militæret kjøpte den tilliggende gården Bakke i 1898, og den staselige hovedbygningen ble til Kommandantboligen. Fortet stod ferdigstilt i 1899. Et torpedobatteri var også på plass i 1902. Denne, og Haubits L/14-kanonene, gjorde Kvarven til et toppmoderne fort i sin tid, men ble ikke tatt i bruk da unionen ble oppløst på fredelig vis i 1905.

Første verdenskrig

Norge var nøytralt under første verdenskrig. Kvarven fort var fullbemannet med soldater på nøytralitetsvakt.

Andre verdenskrig

Norge ønsket nøytralitet også i andre verdenskrig, men ble overraskende invadert av tyske tropper i deres Operasjon Weserübung den 9. april 1940. Bergensdelen av operasjonen ble frontet av de tyske krysserne «Königsberg» og «Köln», og bestod av rundt 1900 soldater. Kvarven fort var bemannet med 33 offiserer og 279 korporaler og menige. Fortet skjøt mot skipene da de gikk inn mot Bergen kl. 3:58 om natten. Det ble umiddelbart innlysende hvor utdatert og dårlig vedlikeholdt kanonene var; en av de få granatene som traff, gikk ikke av, for eksempel. Skipene besvarte ikke ilden med annet enn den morse-kodete meldingen «stop shooting!» Telegrafisten ringte til kommandanten og spurte om de skulle stoppe å skyte, og kommandanten svarte med «Visst faen skal dere skyte!» Kvarven fort ble tatt kort tid etter, delvis som et resultat av soldatenes mangelfulle kamptrening.
Tysk marinepersonell bemannet fortet resten av krigen, og gjorde det til del av Festung Bergen, som skulle forsvare den strategisk viktige byen mot allierte angrep. I denne perioden ble fortet utvidet og modernisert.

Nedleggelse

Fortet ble nedlagt i 1961.

Dagens fort

Kvarven fort ble åpnet 8. mai 1993 som et fredet kulturområde åpent for allmennheten. Det er et populært område å utforske både for turister og lokalbefolkning, og området er også en inngangsport til Lyderhorn og Ørnafjellet for turgåere. De aller fleste bunkere og ganger er dog murt igjen av sikkerhetsmessige hensyn.

Fredning

Fortet er beskrevet i landsverneplanen for forsvaret. Det høyestliggende moniermagasinet, oppført 1898–1899, ble fredet ved forskrift, 6. mai 2004.
Toña

Toña er et nicaraguansk ølmerke. Det har en alkoholprosent på 4,6. Ølet blei lansert i 1977 av ICSA, og brygges i dag av Compañía Cervecera de Nicaragua. Det eksporteres til en rekke land. Logoen er en vei omkransa av palmer som leder til en vulkan i bakgrunnen.
Bysantinsk arkitektur

Bysantinsk arkitektur er først og fremst de kirkene som ble bygget i Det bysantinske riket. Arkitekturen hadde sin bakgrunn i den tidlige kristne perioden. Da flyttet keiserKonstantin hovedstaden i Romerriket fra Roma til Bysants. Dette skjedde i tidsrommet 324–330. I denne perioden var det basilikaen som var dominerende, men det fantes andre forbilder for arkitekturen, for eksempel sentralbygningen. Denne var basert på sirkelen og brukt i badeanlegg, templer og mausoleer. Disse bygningene hadde ofte en sentral akse og kupler. De kan ha blitt foretrukket der det var relikvier, for eksempel St. Georg i Tessaloniki og Santa Constanza i Roma. Ut fra disse to bygningstypene utviklet den bysantinske arkitekturen seg. Denne kan deles i tre perioder.

Tidligbysantinsk periode

Denne perioden var preget av keiser Justinian (527–567) og blir regnet som den første gullalder. Han bodde i Konstantinopel i øst og hadde Ravenna som sete i vest. Eksempel på kirkene i Ravenna fra denne perioden er San. Apollinare i Classe fra 549 som er en basilika. San Vitale i Ravenna har en oktogon som kor med en kuppel båret av åtte kileformede pilarer bundet sammen av arkader.
Justinians mest berømte byggverk fra denne perioden er Hagia Sofia i Istanbul. Her har en forsøkt å kombinere sentralbygningen og basilikaen.

Middelbysantinsk periode

Dette er perioden etter ikonoklasmen  og regnes fra ca. 843 til den latinske okkupasjonen i 1204.
Karakteristisk for denne perioden er korskuppelkirker med sentralakser. I denne kirketypen danner langskip og tverrskip et gresk kors. Sammen med de fire hjørnelementene blir dette en kvadratisk grunnplan med tre ganger tre elementer. I vest finner vi ofte et narthex og i øst et kor. Sentrale monumenter i Konstantinopel er  nordkirken i Konstantin Lips kloster og Myrelaion-kirken fra ca. 920. Myrelaion-kirken eller Bodrum Camii, som er det tyrkiske navnet, har ennå sin opprinnelige form og en typisk korskuppelkirke. Den er liten, med cirka atten meter lengde bygd av teglstein med en kuppel båret av fire søyler. Navnet Bodrum Camii betyr «kjellermoskeen» fordi kjelleretasjen er blitt brukt som begravelseskapell. Kirken er konstruert som et palasskapell i tilknytning til den private residensen til keiser Romanos I. Det er bygget på en plattform dannet av en stor rotunde, muligens restene av et romersk palass. Dette kan tjene som et tekstbokeksempel på  korskuppelkirken med ni hvelv og tre skip og narthex. De halvsirkelformede pilastrene i eksteriøret viser til de rommelige skillene i interiøret.
Andre sentrale monumenter fra denne tiden er Hosios Loukas i Hellas og Nea Moni på Khíos.

Senbysantinsk periode

Fra 1261 da latinerne ble styrtet til 1453 da tyrkerne tok Bysants. En betydelig samtlig med senbysantinske kirker finnes i Mystras, nær byen Sparta på Peloppones.
Nikolai von Glehn

Bakgrunn

Nikolai von Glehn var sønn av godsherren Peter von Glehn (1796–1843), som i 1821 kjøpte godset Jälgimäe, og hans hustru Auguste Caroline Marie født Burchart von Bellavary (1814–1862), som drev apotek i Reval. Hans eldste bror, Peter von Glehn (1835–1876), var forskningsreisende og botaniker.
Nikolai von Glehn studerte økonomi, medisin, filosofi og arkitektur ved Universitetet i Dorpat og i Tyskland.

Godsherre

Glehn giftet seg i 1866 med Caroline Henriette Berg (1847–1896). Han drev godset som han hadde arvet av sin far, sør i Reval og grunnla i 1878 bosettingen Nõmme for bygging av datsjaer ved en holdeplass på jernbanelinjen fra Reval til Paldiski som var bygd i 1872 nord på godset.  I 1917 fikk Nõmme stedsrettigheter og i 1926 byrettigheter, og ble slått sammen med Tallinn i 1940.
Han tegnet og bygde også det landlige herrskapshuset Hohenhaupt, som straks ble bedre kjent som Glehns borg. Hovedbygningen, borgen, ble ferdigstilt i 1886 og var omgitt av en park med et palmehus (1900–1910), et observatorium (1910, nå Observatorium Tallinn), en miniatyrborg for barna hans og  Glehns skulpturer Kalevipoeg og Krokodil (1908). Som arkitekt ble han sammenlighet med  Antoni Gaudí. Etter hustruens død anle han en gravlund, Glehn'scher Friedhof, der også to tidlig døde barn av hans sønn Manfred ble begravet.
Etter oktoberrevolusjonen emigrerte Glehn i 1918 til Tyskland og i 1922 til Brasil, ettersom hans sønn Manfred von Glehn (1867–1924) av helsegrunner burde til et varmt klima.
Den 12. november 2011 ble et minnesmerke, en skulptur av Nikolai von Glehn laget av Seaküla Simson, innrettet ved en forgjengerbro i sentrum av Nõmme.
Arawakia

Utseende

En liten, avlang, blankt rødbrunlig trebukk med en hvit, kommaformet flekk på dekkvingene. Arten minner overflatisk om en maur. Kroppen er kledt med fine, lyse, oppstående hår. Antennene er tynne og rundt halvparten så lange som kroppen. Pronotum har rundede sider og er nærmest tønneformet sett ovenfra. Dekkvingene er parallellsidige med omtrent rettvinklede "skuldre". Beina er nokså korte med klubbeformede lår.

Utbredelse

Arten er bare kjent fra Guadeloupe.
Saad Hariri

Biografi

Hariri er født i Riyadh, Saudi-Arabia, som sønn til tidligere statsminister Rafiq Hariri og Nida Bustani, en iraker. 
Han avsluttet sine studier ved Georgetown University i USA i 1992 med en grad i bedriftsøkonomi.
Faren hans ble drept i et selvmordsangrep i 2005. Etter mordet på faren, engasjerte han seg for å finne de skyldige. Han var leder for den anti-syriske bevegelsen 14. mars-alliansen som var dominerende i Hariris samlingsregjering. Han vil ha forhandlinger for å avvæpne Hizbollah, syns at Israel skal ut fra de omdiskuterte Shebaagårdene og er motstander av Syrias innflytelse i Libanon. Han støtter fredsprosessen i Midtøsten og er tilhenger av opprettelsen av en palestinsk stat med hovedstad i Jerusalem. 
Han har vært på Forbes’ liste over verdens rikeste flere ganger, med en formue på over en milliard dollar. Etter at han ble tvunget til å gå av som statsminister i 2011, bodde han for det meste i Paris, Frankrike og Riyadh.
Hariri er leder for den såkalte Fremtidsbevegelsen (al-Mustaqbal), det største partiet i det libanesiske parlamentet, som blir støttet først og fremst av den sunnittiske delen av befolkningen.
Hariri har, som sin far hadde, både libanesisk og saudiarabisk statsborgerskap.
Hvaler (kommune)

Naturtyper

I kommunen er det kartlagt 21 ulike naturtyper, fordelt på 200 lokaliteter. Mange av disse lokalitetene er gitt verdien «svært viktig» først og fremst på grunn av rødlistede karplanter.

Severdigheter

Hvaler kirke er en av Norges eldste kirker. Den ligger på Kirkøy utenfor Skjærhalden i Hvaler kommune, og tilhører Fredrikstad domprosti.
Hvaler kirke er bygd i romansk stil og er bygd på 1100-tallet.
Spjærøy kirke, tidligere omtalt som Spjærøy kapell, er en kirke reist på Dypedal, Spjærøy på Hvaler i Fredrikstad domprosti 1891.

Historie

26. mai 1887 besluttet Hvaler herredstyre å bygge et nytt kapell med 175 sitteplasser. To år senere, 22. mai 1889, ble grunnstenen nedlagt. På den er en sølvplate med teksten «Dypedals Kapell reist Aaret 1889 til Vaar Herres Jesu Christi Ære og Hvaløers Menigheds Gavn» montert. 
Arkitekt var Jacob Wilhelm Nordan, mens murmester Peder Emanuelsen Utengen fra Kirkøy stod for oppførelsen. Kapellet ble reist i granitt hugget ut av fjellet syd for kapellet. Bygningen stod ferdig i 1891. 
Kystmuseet Hvaler ble etablert i 1971. I 1973 ble Nordgården på Dypedal, Spjærøy, kjøpt for å etablere et bygdetun på Hvaler. Nordgården var en typisk fiskerbondegård som senere ble kjøpt opp av stenindustrien før det igjen ble solgt til private. Museet har restaurert bygningene, og i hovedbygget er det nå kontorer. Utstillingene er i den gamle låven. Museets hovedfokus er den gamle kystkulturen og fiskerbonden, stenindustrien og fruktdyrking. Kystmuseet Hvaler er fra 2010 en avdeling under Østfoldmuseene.
Wutongqiao

Wutongqiao (kinesisk: 五通桥区; pinyin: Wǔtōngqiáo Qū) er et distrikt i byprefekturet Leshan i provinsen Sichuan i Folkerepublikken Kina. Det er på 474 km² og har et folketall på 320 000.

Samferdsel

Kinas riksvei 213 løper gjennom området. Den begynner i Lanzhou i Gansu og fører via Chengdu og Kunming til byen Mohan ved grenseovergangen til Laos.
HTC S620

HTC S620 (også kjent som HTC Excalibur) er en Windows Mobile-basert mobiltelefon som ble produsert av HTC.
Den ble lansert i oktober 2006.
Will County kraftverk

Will County kraftverk er et kullkraftverk og et gasskraftverk i Will County i delstaten Illinois i det nordlig-sentrale USA. Det har en installert produksjonskapasitet på 1 092 – 1 269 MW, fordelt på 4 blokker / turbiner. Dette er delstatens sjuende største termiske kraftverk målt etter installert produksjonseffekt. 
Anlegget ble påbegynt omkring 1955 og stod ferdig i 1963. Brenselkilden er sub-bitumenøst kull og naturgass.
Pu'er (te)

Historie

Pu'er dyrkes i det område i sørvestre Kina der tetreet opprinnelig vokste vilt og har en svært lang historie. Tradisjonelt har pu'er vært en billig brikkete som ble drukket lokalt og ble solgt blant folk i det vestre Kina. Men siden 1980-årene har det fått rykte på seg for å være uvanlig helsebringende og prisen har steget kraftig, likesom etterspørselen og produksjonen. Den rike provinsen Guangdong står i dag (2009) for det største konsumet, men også eksporten til utlandet har tiltatt.
Belgisk mesterskap i friidrett 1900

Belgisk mesterskap i friidrett 1900 ble arrangert 1. juli 1900, i Forest. Dette var det 12. belgiske mesterskapet i friidrett som ble arrangert, og sju øvelser stod på programmet. Mesterskapet var kun for menn.
European Cup Winter Throwing 2006

European Cup Winter Throwing 2006 ble arrangert 18. og 19. mars på Hadar Yosef Stadium i Tel Aviv i Israel. Dette var den syvende utgaven av denne konkurransen. Arrangør var European Athletics Association.
Andrej Mikhnevitsj fra Hviterussland vant opprinnelig kulestøt, men i 2013 ble alle hans resultater fra august 2005 og senere annulert etter at en dopingprøve fra VM i friidrett 2005 ble testet på nytt, med positivt utslag. Romanias Gheorghe Guşet overtok gullmedaljen etter dette.
Dorotheos av Tyros (martyr)

Dorotheos av Tyros (født angivelig ca år 255 i Tyros, død 362 i Odyssopolis i Trakia) var i følge en hagiografisk legende en tidlig prest og biskop i Tyros, som led martyrdøren der i meget høy alder. Han æres som helgen, med minnedag 5. juni.
Hans martyrium legges til året 362 hos Theophanes. Hva gjelder denne Dorotheos dreier det seg ikke om en realperson; han tilhører det legendariske. Den Dorotheos av Tyros som angis som forfatter av en liste over de sytti Jesu disipler har intet med ham å gjøre.

Legenden om hans liv

Under de diokletianske kristenforfølgelser måtte presten Dorotheos dra i eksil. Ham kunne imidlertid vende tilbake etter noen år. Som biskop av Tyros deltok han i  325 på det første konsilet i Nikea. Under keiser Julian ble han atter en gang sendt i eksil til Trakia,og der led ghan martyrdøden. Den 107 år gamle geistlige ble fengslet, prylt og til sist drept for sin tros skyld.
Sigmund Stokka

Bakgrunn

Han er sivilingeniør fra NTH (nå NTNU) i 1977, Linjen for teknisk fysikk, og Dr. ing. fra samme sted i 1981. Doktorgraden ble tatt under veiledning fra professor Kristian Fossheim i emnet strukturelle faseoverganger i krystallsystemer av type oksider (KMnF3, SrTiO3). En ny, teoretisk forutsagt, kritisk «crossover»-eksponent for overgangen mellom to faser ble bestemt for første gang. Som en del av doktorgradsarbeidet ble et nytt automatisert kalorimetrisk laboratorium bygget opp for måling av varmekapasitet, der en-krystaller kunne trykkbelastes langs en akse mens temperaturen ble nøyaktig regulert gjennom faseovergangen.

Petroleumsforskning

Stokka har siden 1981 arbeidet med forsking, utvikling og innovasjon innen petroleum, og det meste av tiden vært ansatt i ledende stillinger ved IRIS (før Rogalandsforskning), men var også en seksårsperiode i industrien (1989–1995). Hans faglige aktivitet spenner fra reservoarteknikk og økt oljeutvinning til bore- og brønnteknologi. Stokka er oppfinner av et nytt konsept for leting etter olje og gass, som danner grunnlaget for det børsnoterte selskapet Badger Explorer ASA.

Verv

Stokka var i perioden 1989-93 formann i programstyret for det nasjonale forskningsprogrammet innen boreteknologi (NTNF). Han var også medlem av programstyret for det nasjonale demonstrasjonsprogrammet DEMO2000 (NFR) fra 1999 til 2005.
Olifant (blåseinstrument)

Olifant (en alternativ stavemåte for ordet elefant) ble i middelalderen brukt om jakthorn laget av elfenben, altså av støttenner fra elefanter. En av de mest sagnomsuste olifantene tilhørte den frankiske sagnhelten Roland, kjent fra middelalderdiktet Rolandskvadet.

Andre olifanter

En annen berømt olifant tilhørte Gaston IV av Béarn, og  den befinner seg nå i den spanske byen Zaragoza, som Gaston var med på å erobre fra muslimene.
Ulph-olifanten, som befinner seg i skattkammeret i katedralen i York, hører til en gruppe olifanter som ble skåret ut i Salerno i siste halvdel av det ellevte århundre, da normannerne regjerte der. Et av motivene i relieffene som pryder Ulph-olifanten er et par griffer som står rygg mot rygg med haler som ender i uhyrlige hoder med store ører.
Ulph-olifanten er sannsynligvis identisk med det hornet som ble skjenket til katedralen i York av den adelige vikingen Ulph eller Ulf, som var bosatt i Yorkshire før Edvard Bekjennerens regjeringstid. Edvard Bekjenneren var konge fra 1044 til 1066. I så fall kan hornet som i dag betegnes Ulph-olifanten ikke være laget senere enn i den første halvdelen av det ellevte århundret.
En gruppe elfenbenshorn prydet med utskårne bånd i lav-relieff regnes å ha blitt til i de samme verkstedene i Salerno som Ulph-olifanten; disse hornene befinner seg i dag i ulike samlinger rundt om i verden. En av disse olifantene finnes i kartusianer-klosteret i Portes, en annen i Boston Museum of Fine Arts. Ytterligere andre horn i denne gruppen finner vi i skattkammeret i St. Sernin-katedralen i Toulouse og i katedralen i Zaragoza.
Yongnian

Yongnian (kinesisk: 永年县; pinyin: Yǒngnián Xiàn) er et fylke i provinsen Hebei i Folkerepublikken Kina. Det ligger under byprefekturet Handan.
Fylket hadde 792 671 innbyggere i 1999.

Kulturminner

Shibeikou-funnstedet (Shibeikou yizhi, 石北口遗址) fra den neolittiske Yangshaokulturen, Hongjibroen (Hongji qiao, 弘济桥) i landsbyen Dongqiao, og Yongnians gamleby (Yongnian cheng, 永年城) ble i 2006 tilføyd på Folkerepublikken Kinas liste over kulturminner.
Oberpfalz

Inndeling

Regierungsbezirk Oberpfalz omfatter tre kreisfrie byer og syv landkreise:
Notat (avis)

Notat er et dansk tidsskrift, som ble etablert i 1972, som en EU-kritisk avis. Fra 1974 til 1984, og igjen fra 1995 til 2003 var navnet Det Ny Notat. Fram til 2007 ble Notat utgitt som enten ukesavis eller 14-dagersavis. Etter 2007 er tidsskriftet utgitt som månedsmagasin med navnet «Magasinet NOTAT» og siden 2009 under navnet «NOTAT - magasin om demokrati og Europa».
Bladet ble grundlagt i 1972 i forbindelse med opprettelsen av det danske Folkebevægelsen mod EF, som organ for EF-motstanden etter folkeavstemmingen om Danmarks medlemskal i EF samme år. Bladet var tverrpolitisk, men fundert i sentrum-venstre. Bladet har gjennom hele sin historie hatt redaksjonell frihet, men fungerte fram til 2007 i stor grad som kampanjeavis. 
Fra 2007 til 2009 ble avisen utgitt som månedsmagasin. Den redaksjonelle linjen har etter dette vært å drive kritisk journalistikk om EU.
Fra desember 2009 har NOTAT vært utgitt av Oplysningsforbundet DEO, som et månedsmagasin om demokrati og Europa. NOTAT har fortsatt full redaksjonell frihet.
Ansvarlig redaktør er Rasmus Nørlem Sørensen.
Ad Lib Jazzklubb

Ad Lib Jazzklubb (etablert i Bodø i 1976) er en norsk musikkorganisasjon med det formål å fremme rytmisk musikk i Bodø og omegn. Navnet Ad lib er et vanlig musikkuttrykk. Den er tilsluttet Norsk jazzforum og er Nordnorsk jazzsenters hovescene for jazz, med ansvar for konsertdrift, og der man på «Sinus» har rundt tretti arrangement årlig, også i samordning med Nordland Musikkfestuke. Nytt av 2006 er «Bodø Latinofestival». Klubben har vært ledet av blant annet Jan Ole Otnæs og Henning Gravrok. Leder i 2004 ble Otto Kjelstrup. Linda Storholm ble tilsatt som daglig leder i 20%.
Pelsmøll

Utseende

En liten til middelsstor (vingespenn 9-15 millimeter), gråbrun møll. Antennene er trådformede og omtrent fire femtedeler så lange som forvingene. Hodet, forkroppen og forvingene er gråbrune, forvingen har oftest en litt diffus, mørkere flekk i den ytre delen. Arten er ganske lik flere andre arter i slekten Tinea. Bakvingene er blekt gråbrune. Larven er hvit, med mørk-kantet hode og brun nakkeplate. Den lever i et gråaktig silkerør.

Levevis

I likhet med larvene til klesmøllen (Tineola bisselliella) kan pelsmøllens larver fordøye keratin, de kan derfor livnære seg av hår og fjær. Det naturlige levestedet for denne arten er fuglereir og ulike pattedyrs bol, men den trives også godt der det holdes husdyr. Enkelte ganger kan larvene også finnes på dødt, vegetabilsk materiale men dette er uvanlig. I likhet med mange andre ekte møll lever larven inne i et rør av silke som den har spunnet, og den forpupper seg også inne i dette. De voksne møllene flyr om sommeren og kan komme til lys.

Utbredelse

Arten er utbredt over hele Holarktis og den finnes også i Australia og på New Zealand, dit den må være brakt av mennesker. I Norge er den utbredt nord til Nordland.
Ut av Afrika I

Ut av Afrika I er i paleoantropologien en teori om den første serien med hominider fra Afrika inn i Eurasia for mellom 1,8 og 0,8 millioner år siden. Der hadde Homo erectus utviklet seg fra den Homo habilis som var utbredt i skogene. Homo erectus bosatte seg i åpne landskaper med savannaer og tørre områder, før arten ekspanderte fra Øst-Afrika og inn i Eurasia.
Ut av Afrika II er en hypotese om at anatomisk moderne mennesker startet vandringen inn i Eurasia for ca 100 000 år siden, og erstattet hominidene som hadde bosatt seg under den første migrasjonsbølgen.
De tidlige hominidene vandret ut av Afrika i tre bølger, ifølge denne teorien. Primitive produsenter av steinredskaper (chopper) var de første som vandret ut for 1,8 millioner år siden, etterfulgt av produsenter av acheuléen for 1,4 millioner år siden og ulike produsenter av håndøks-lignende redskaper for 0,8 millioner år siden.
Pyropterus nigroruber

Utseende

Kroppen er svart, med skarlagensrøde dekkvinger. Brystskjold (pronotum) er svart, men noe brunlig i framkanten.  Hodet er kort, men ikke snuteformet forlenget framover. Det er synlig, sett ovenfra (det vil si, det dekkes ikke av brystskjoldet). Antennene har elleve ledd og er festet tett sammen på pannen like ved fasettøynene. Det tredje leddet er nær like langt som det andre leddet. Brystskjoldet (pronotum) har en nær kvadratisk form, ofte med en markert og noe oppstående sidekant. Midtpartiet består av et lukket område dannet av en oppstående ribbe. Dekkvingene er kraftig kitiniserte, parallellsidige og har lengderibber. Alle føtter har fem ledd.

Levevis

Pyropterus nigroruber tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres. Larvene forpupper seg i morkent tre, blant annet av bjørk.
Richard Badew

Richard Badew (død 1361) var visekansler og senere kansler ved University of Cambridge i det 14. århundre. Han grunnla University Hall, det nåværende Clare College.
Kistrand

Kistrand (kvensk: Ryssämarkka, nordsamisk: Čuđegieddi) er et kirkested og handelssted i Porsanger kommune i Finnmark. Stedet ligger på vestsiden av Porsangerfjorden, ca. 56 km nord for Lakselv. Navnet Kistrand kommer av ordet kid, kje, eller av det samiske ordet "čuhti" som betyr "russer" eller "kareler" (tsjude). Det kvenske navnet er basert på finsk uttale av en oversettelse til norsk av det samiske navnet (dvs. "Russermarka").
Kistrand kirke fra 1856 ble ikke brent av tyskerne under 2. verdenskrig.

Kistrand prestegjeld

Kistrand prestegjeld ble først kalt Kjelvik, senere Kistrand. I 1793 ble det bestemt at Kistrand skulle være hovedsokn i prestegjeldet, med Kjelvik som annekssokn. I 1813 ble Kautokeino og Afjuvarre/Karasjok slått sammen med Kistrand prestegjeld. Kautokeino ble imidlertid skilt ut igjen som eget prestegjeld i 1851. Kjelvik annekssokn ble lagt til Måsøy prestegjeld i 1861. Karasjok ble eget prestegjeld i 1873. I 1965 skiftet Kistrand sokneprestembete navn til Porsanger sokneprestembete.
O (album)

O er navnet på Damien Rice sitt første album. Det kom ut 1. februar 2002 i Irland og møtte gode anmeldelser hos kritikerne. Albumet har to skjulte spor, «Prague» og «Silent Night», som blir avspilt en liten pause etter albumets siste spor, «Eskimo».